ལྷག་པར་དུ་ལོ་བཅུའི་རིག་གནས་གསར་བརྗེའི་སྐབས་སུ་བོད་ཀྱི་རྩོམ་པ་པོ་རྣམས་དགུན་གྱི་ཁུ་བྱུག་བཞིན་གྲགས་མེད་དུ་ལུས་པ་དང་།རྩོམ་པ་པོ་མང་པོ་ཞིག་བཙོན་དུ་བཅུག་སྟེ་ངལ་རྩོལ་སློབ་གཅུན་དུ་ཚུད་པ།བཙོན་ཁང་ནང་སྙན་ངག་གི་སྨྱུ་གུ་མི་འཇོག་ཀ་མེད་བྱུང་སྟེ་གསར་རྩོམ་གྱི་མཚམས་ཆད།སྙན་ངག་པ་རྣམས་གྲགས་མེད་ལྐུག་པར་གནས་ཏེ།དུས་སྐབས་ཤིག་ལ་གྲགས་མེད་ཚོར་མེད་དུ་བརྒྱལ་བའི་རྣམ་པར་གནས།འོན་ཏེ།དེ་ནི་བོད་ཀྱི་རྩོམ་རིག་རང་ཉིད་ཉམས་དམས་སམ་ཉམས་རྒུད་དུ་གྱུར་པ་ཞིག་གཏན་ནས་མ་ཡིན་པར།དེ་ནི་གྲགས་མེད་གོ་མེད་ཀྱི་ཚུལ་དུ་བློ་དང་རིག་པ་ནང་སེམས་སུ་བཅུག་པའི་ངང་འཚོ་བའི་ཉམས་རྟོགས་སྡུད་གསོག་དང་བློ་སེམས་སྦྱོང་བ་དང་།ཡིད་བཀོད་དང་གྲ་སྒྲིག་བྱེད་བཞིན་པ་དང་།བོད་ཀྱི་རྩོམ་རིག་གི་དཔྱིད་དཔལ་གསར་བའི་དགའ་སྟོན་གྱི་སྐལ་བ་ཤར་བར་རེ་སྒུག་བྱེད་ཀྱིན་ཡོད་པའི་ལོ་རྒྱུས་ཀྱི་དུས་སྐབས་ཁྱད་པར་བ་དེ་མཚོན།